থানা পুলিশ ও জিডি সুত্রে জানাগেছে, গত ১০ জুলাই সারপুকুর উচ্চ বিদ্যালয় পরিচালনার জন্য বিধি মোতাবেক এ্যাডহক কমিটি গঠন করা হয়। এ্যাডহক কমিটিতে সারপুকুর ইউনিয়নের সাবেক ইউপি চেয়ারম্যান মনসুর আলী সভাপতি হিসেবে কমিটিতে আসতে না পারায় প্রধান শিক্ষকের উপর ক্ষিপ্ত হয়ে উঠেন। এ ঘটনার জের ধরে গত ১৬ জুলাই তিনি ও তার দুই ছেলেসহ অজ্ঞাত আরও ৮/১০ জন লোকসহ বিদ্যালয় চলাকালীন অবস্থায় অফিস কক্ষে তালা লাগিয়ে দেন। এরপর বিদ্যালয় পরিচালনার জন্য এ্যাডহক কমিটি ভেঙ্গে দেওয়ার জন্য প্রধান শিক্ষককে চাপ প্রয়োগ করেন তিনি ও তার লোকজন। এসময় তারা প্রধান শিক্ষকসহ অন্যান্য শিক্ষকদের মারপিট করার জন্য চড়াও হয়। এসময়য় বিদ্যালয়ে উত্তেজনা ছড়িয়ে পড়ে। তারা প্রকাশ্যে হুমকি প্রদান করে বলেন, এ্যাডহক কমিটি ভেঙ্গে না দিলে প্রধান শিক্ষকসহ সহকারী শিক্ষকদের রাস্তায় সুযোগমত মারপিট করা ছাড়াও জোর পূর্বক প্রধান শিক্ষকের ইস্তফা পত্রে স্বাক্ষর গ্রহণ করা হবে। প্রভাবশালী এ চক্রটির অব্যাহত হুমকির কারণে গত ১৫ দিন যাবত বিদ্যালয়ে যাওয়া ছেড়ে দিয়েছেন প্রধান শিক্ষক আবু তালেব বাদশা মিয়া। আর ধরনের অপ্রীতিকর অবস্থায় বিদ্যালয়টির শিক্ষা ব্যবস্থা অনেকটা ভেঙ্গে পড়েছে।